PFA-sagen
PFA-sagen er en sag om bedrageri og dokumentfalsk for i alt 3,7 mia. kr. begået i slutningen af 1990'erne.
Sagen opstod i forlængelse af Kurt Thorsens plan om at sammenlægge selskaberne Norden, Gefion og CVI International til et børsnoteret ejendomsselskab samt at opføre en ferieby i Spanien og luksuslejligheder i Tuborg Havn.
Projekterne viste sig imidlertid at være finansieret vha. falske garantier, idet Kurt Thorsen sammen med Rasmus Trads, daværende underdirektør i PFA Pension, havde forfalsket selskabets administrerende direktør André Lublins (1940-2021) underskrift på garantierne. I 1999 blev sagen kendt i offentligheden, og Rasmus Trads erkendte svindlen.
Kurt Thorsen og Rasmus Trads blev i 2000 ved Københavns Byret idømt hhv. seks og fem års ubetinget fængsel. Dommen blev af begge appelleret til Østre Landsret, der i 2002 stadfæstede dommen over Kurt Thorsen, men nedsatte straffen over Rasmus Trads til fire års ubetinget fængsel. Under hele sagen nægtede Kurt Thorsen sig skyldig.